
A megértés és fordítás viszonya, szerepe az oktatásban

A globalizáció erősödésével, az interkulturális együttműködés és kommunikáció növekvő jelentőségével a fordítás tudománya is egyre nagyobb hangsúlyt kap. Ez a diszciplína is fejlődik, az élet új terein jelenik meg, illetve más viszonyokba helyeződik.
A nyelv- és irodalomtanítás is változik, így elkerülhetetlen, hogy a fordítás tudományának oktatáson belüli szerepe is módosul, újraértelmeződik. Ez a jelenség, illetve folyamat képezte a kutatási munka kiindulási pontját és hátterét.
A tudományos munka tárgya az idegennyelv-oktatás során megjelenő megértési és/vagy fordítási kérdések, problémák, jelenségek értelmezése; valamint az aktuális módszerek ismertetése, azok kritikája, alternatívák bemutatása.
A forrás- és szakirodalom elemzése mellett kutatásaimat empirikus módon is folytattam, ami többek között 100 plusz 30 kérdőív kitöltetését jelentette. A 30 nyelvtanár esetében kíváncsi voltam a fordításhoz való hozzáállásukra, fordítás-módszertani praktikáikra, valamint nyitottságukra az alternatív módszerekkel szemben. A 100 diák esetében szintúgy a fordítással kapcsolatos attitűdjeiket, meglátásaikat vizsgáltam a kérdőívek segítségével.
A cél a tárgynál megjelölt kérdések, problémák, viszonyok részletes feltárása volt. Ezek a következők:
• Milyen jellegű a megértés és a fordítás viszonya? Hogyan befolyásolják egymást?
• A fordítás és gyakorlata inkább támogatókra vagy ellenzőkre lel a mai nyelvoktatásban?
• Hogyan van jelen a fordítás az idegennyelv-oktatási módszertanban? Megfelelően használják?
• Milyen alternatív módszerek használhatóak a fordítás megfelelő és egyben hatásos nyelvoktatásbeli alkalmazásához?
• Hogyan viszonyul az idegennyelv-oktatás az irodalmi jellegű szövegekkel való munkához?
A végső cél olyan módszerek megtalálása volt, melyek a megértés, az értelmezés és a fordítás viszonyát az irodalom és a nyelv integrált használata, szintézise révén tisztázzák.



